PRILOG 2

**Okvirni sadržaj Jednogodišnjeg ugovora za upravljanje željezničkom infrastrukturom u širem smislu**

1. ***FINANCIRANJE I IZVJEŠTAVANJE***

* Državnim proračunom Republike Hrvatske te posljedično Odlukom o dodjeli proračunskih sredstava određuju se godišnja proračunska sredstva za upravljanje željezničkom infrastrukturom u širem smislu Upravitelja.
* Temeljem Odluke o dodjeli proračunskih sredstava sklapa se Jednogodišnji ugovor kojim se određuju se prava i obveze Upravitelja infrastrukture vezane uz upravljanje željezničkom infrastrukturom u užem smislu te vezano uz redovno održavanje željezničke infrastrukture.
* U cilju da se omogući uredno ispunjavanje obveza Upravitelja infrastrukture, Vlasnik se obvezuje Upravitelju staviti na raspolaganje proračunska sredstva.
* Pod proračunskim sredstvima iz ovog Ugovora podrazumijevaju se:

a/. sredstva ostvarena naknadom po litri naplaćene trošarine na energente (A754029),

b/. sredstva za upravljanje, organizaciju i regulaciju prometa (A570334).

* Ako je iznos računa za obavljene usluge, radove ili robe veći od 26.544,56 EUR-a bez PDV-a, Vlasniku je, uz zahtjev za plaćanje proračunskih sredstava potrebno dostaviti i ovjerenu kontrolnu listu, potpisanu od dvije osobe koje su provele kontrolu i osobe koja je kontrolnu listu pregledala po završenoj kontroli, a iz organizacijske jedinice Upravitelja u kojoj je nastao trošak, sukladno Uputi o postupanju s ulaznim računima ministarstva i zahtjevima krajnjih korisnika proračunskih sredstava za prijenos sredstava. Također, ako je sklopljen ugovor/narudžbenica u vrijednosti većoj od 26.544,56 EUR-a bez PDV-a, a pojedinačno se ispostavljaju računi manje vrijednosti, potrebno je kod tako izdanih računa dostaviti kontrolne liste.
* Proračunskim sredstvima Upravitelj podmiruje neto iznos računa, dok PDV podmiruje iz vlastitih sredstava.
  1. ***Sredstva ostvarena naknadom po litri naplaćene trošarine na energente (A754029)***
* Na temelju Zahtjeva za transfer sredstava trošarina na energente koji Upravitelj dostavlja Vlasniku, Upravitelju se za (redovno) održavanje željezničke infrastrukture (troškovi dobavljača) i troškove plaća radnika iz područja Održavanja pruga i alikvotnog dijela Zajedničkih poslova (uključivo troškove naknada za prijevoz radnika za dolazak na posao i povratak s posla, kao i jednokratne prigodne nagrade i druga materijalna prava radnika) svakodnevno doznačuju sredstva ostvarena naknadom po litri naplaćene trošarine na energente, u visini propisanoj Zakonom o željeznici.
* Upravitelj je dužan nakon izvršene isplate plaće dostaviti Vlasniku Izvještaj o isplaćenoj plaći radnika iz područja Održavanja pruga i alikvotnog dijela Zajedničkih poslova iz sredstava ostvarenih naknadom po litri naplaćene trošarine na energente.
* Upravitelj je dužan dostavljati Vlasniku kvartalna izvješća o namjenskom utrošku sredstava ostvarena naknadom po litri naplaćene trošarine na energente u roku od 45 dana od zadnjeg datuma kvartala na koji se izvještaj odnosi.
  1. ***Sredstva za upravljanje, organizaciju i regulaciju prometa (A570334)***
* Sredstvima za upravljanje, organizaciju i regulaciju prometa Upravitelj podmiruje troškove plaća radnika iz područja Prometa i alikvotnog dijela Zajedničkih poslova (uključivo troškove naknada za prijevoz radnika za dolazak na posao i povratak s posla, kao i jednokratne prigodne nagrade i druga materijalna prava radnika) i troškove dobavljača prema vrstama troškova utvrđenih međusobnim Ugovorom između Vlasnika i Upravitelja.

a/. Procedura povlačenja i izvještavanja vezana za troškove radnika

* Upravitelj je dužan najkasnije do 3. u tekućem mjesecu odnosno najkasnije 7 (sedam) radnih dana prije očekivane isplate dostaviti Vlasniku Zahtjev za potrebnim sredstvima za isplatu plaća radnicima iz područja Prometa i alikvotnog dijela Zajedničkih poslova i navesti datum očekivane isplate sredstava. Zahtjev mora biti ovjeren od strane ovlaštene osobe Upravitelja.
* Troškovi radnika podmiruju se u bruto II iznosu i uvećano za ostale troškove naknade radnicima i ostalih materijalnih prava.
* Upravitelj je dužan nakon izvršene isplate plaće dostaviti Vlasniku Izvještaj o isplaćenoj plaći radnika iz sredstava za područje Prometa i alikvotnog dijela Zajedničkih poslova, a prije podnošenja novog Zahtjeva za plaćanje.

b/. Procedura povlačenja i izvještavanja vezana za troškove dobavljača prema vrstama troškova utvrđenih međusobnim Ugovorom između Vlasnika i Upravitelja

* Upravitelj je dužan do 10. u mjesecu odnosno najkasnije 15 (petnaest) radnih dana prije očekivane isplate dostaviti Vlasniku Zahtjev za doznačavanjem potrebnih sredstava u visini koja odgovara zbroju računa koji dospijevaju na plaćanje u tom mjesecu odnosno specifikaciju računa dobavljača. Zahtjevu prilaže kompletnu vjerodostojnu dokumentaciju i to: račune dobavljača, ugovore /narudžbenice, kontrolne liste i ostalu relevantnu dokumentaciju. U zahtjevu se navodi datum isplate sredstva koji je u pravilu 15 radnih dana od dostave Zahtjeva. Zahtjev mora biti ovjeren od strane ovlaštene osobe Upravitelja.
* Upravitelj je dužan nakon mjeseca u kojem je predan Zahtjev i primljena sredstva Vlasniku dostaviti Izvještaj koji treba sadržavati:
* datum i iznos doznake iz Državne riznice,
* IBAN računa na koji je izvršena uplata,
* opis i šifru proračunske stavke na teret koje su sredstva isplaćena,
* specifikaciju računa dobavljača na temelju kojih su izvršene isplate,
* opis namjene za koju su sredstva utrošena i
* priložene potvrde o izvršenim plaćanjima.

1. ***NADZOR NAD NAMJENSKIM TROŠENJEM DODIJELJENIH PRORAČUNSKIH SREDSTAVA***

Vlasnik pridržava pravo nadzora namjenskog trošenja proračunskih sredstva ostvarenih naknadom po litri naplaćene trošarine na energente i sredstava za upravljanje, organizaciju i regulaciju prometa i to za svaku pojedinačnu isplatu,obavljanjem kontrole na licu mjesta, prilikom kojih se Upravitelj obvezuje osigurati nesmetan pristup dokumentaciji, osoblju i imovini.

1. ***OSTALE OBVEZE UPRAVITELJA PREMA VLASNIKU***

* Upravitelj se obvezuje doznačena sredstva namjenski koristiti te izvješćivati Vlasnika sukladno točki 2. ovog Priloga.
* Upravitelj je obvezan Vlasniku kvartalno dostavljati pokazatelje kvalitete i uspješnosti poslovanja (kvantitativne i kvalitativne) i to:

a/. sumarne financijske podatke poslovanja (ukupni prihodi, ukupni rashodi, dobit/gubitak poslovanja)

b/. kretanje broja zaposlenih,

c/. ostvarenje ključnih pokazatelja kvalitete i uspješnosti poslovanja koji se vrednuju

* Upravitelj na zahtjev Vlasnika obvezan je dostaviti i sve ostale informacije koje se odnose na željeznički promet, upravljanje željezničkom infrastrukturom u užem smislu, kao i rezultate proizišle iz tih aktivnosti.
* Za promjenu planirane godišnje namjene Upravitelj je obvezan pribaviti prethodnu pisanu suglasnost Vlasnika. Prethodna pisana suglasnost Vlasnika nije potrebna ukoliko je uslijed hitnih nepredviđenih događaja prenamjena nužna zbog poduzimanja radnji u svrhu otklanjanja opasnosti po život, zdravlje ili imovine velikog značaja, a u kojem slučaju je Upravitelj obvezan Vlasniku bez odgode podnijeti izvještaj o razlozima i iznosu učinjene prenamjene.